ซื้อหุ้นดิ่งถือยาวสดใส
รอเงินอัดฉีดสภาพคล่องโลกทิ้งดอลลาร์ไล่ซื้อทอง-น้ำมัน
5 มิ.ย. 2555

รอเงินอัดฉีดสภาพคล่องโลกทิ้งดอลลาร์ไล่ซื้อทอง-น้ำมัน
หุ้นสั้นดิ่งตามโลก ส่วนแนวโน้มกลางยาวสดใส เงินไหลออกจากเหรียญสหรัฐเข้าซื้อทอง ดันราคาพุ่งแรง น้ำมันเป็นตัวต่อไป 
นายไพบูลย์ นรินทรางกูร กรรมการผู้จัดการ บริษัทหลักทรัพย์ ทิสโก้ กล่าวว่า ตลาดหุ้นวันนี้จะต้องดูทิศทางตลาดหุ้นสหรัฐ แต่ดัชนีมีโอกาสปรับตัวลงตามตลาดหุ้นเอเชียที่มีแรงขายจากการตื่นตระหนก ซึ่งมีความกังวลวิกฤตหนี้ยุโรปลามเข้าสเปน ตัวเลขการว่างงานของสหรัฐและเศรษฐกิจจีน 
ทั้งนี้ วันที่ 4 มิ.ย. ตลาดหุ้นไทยปิดทำการ แต่ดัชนีหุ้นในเอเชียทรุดลงแรงถัวเฉลี่ย 2% โดยมีตลาดอินโดนีเซียดิ่งหนักที่สุด 3.82% 
นายไพบูลย์ กล่าวว่า นักลงทุนไม่ควรรีบสรุปตัวเลขจ้างงานสหรัฐที่ออกมา 8.2% ซึ่งเพิ่มขึ้นจากเดือนก่อนที่ 8.1% แต่ดีกว่าที่เคยขึ้นไปถึง 10% จึงต้องดูว่าแนวโน้มจะชะลอตัวหรือไม่
สำหรับตลาดหุ้นไทยระยะสั้นยังผันผวนเป็นไปตามตลาดหุ้นโลก ซึ่งตลาดหุ้นไทยระยะกลางและยาวดีตามการเติบโตของผลประกอบการบริษัทจดทะเบียน (บจ.) ที่แข็งแกร่ง เป็นตลาดที่ต่างประเทศให้ความสนใจ
“ผมไม่ห่วงเศรษฐกิจจีน คิดว่าจีนกระตุ้นเศรษฐกิจได้อยู่แล้ว ที่ห่วงมากที่สุดคือ ยุโรป แก้ปัญหาหนี้ไม่ง่าย แต่สุดท้ายแล้วเชื่อว่าไม่มีประเทศใดออกจากยุโรป เพราะทำให้แก้ปัญหายิ่งยากขึ้นไปอีก และกองทุนการเงินระหว่างประเทศคงไม่ต้องการเห็นใครออก ทางแก้เดียวที่เป็นยารักษาโรคคือ อัดฉีดสภาพคล่องเงินที่หลบอยู่ในพันธบัตรก็จะออกมาเข้าตลาดทุน ซึ่งเวลานี้ผลตอบแทนในพันธบัตรต่ำมาก เช่น ผลตอบแทนพันธมิตรสหรัฐ 10 ปี เหลือ 1.4%” นายไพบูลย์ กล่าว
นายวิศิษฐ์ องค์พิพัฒนกุล กรรมการผู้จัดการ บล.ทรีนีตี้ กล่าวว่า ระดับดัชนีหุ้นได้รับรู้ปัจจัยลบต่างๆ ที่เข้ามา 80-90% แล้ว และระดับราคาปัจจุบันนี้ใกล้ระดับต้นทุนของนักลงทุนต่างชาติรอบนี้ตั้งแต่เดือน ก.ย. 2554 ที่ผ่านมา ซึ่งหากคิดเป็นรูปของเงินบาทจะอยู่ที่ 1,112 จุด หากคิดเป็นรูปสกุลเงินสหรัฐจะอยู่ที่ระดับ 1,080 จุด 
ดังนั้น หากไม่เกิดเหตุการณ์รุนแรงทางการเมืองดัชนีหุ้นน่าจะมีโอกาสปรับตัวเพิ่มขึ้นได้ และจากสถิติตั้งแต่ปี 2513 เป็นต้นมาพบว่า ในเดือน มิ.ย. ผลตอบแทนจากราคาหุ้นของตลาดหุ้นเกิดใหม่จะปรับตัวดีกว่าเดือน พ.ค. 
นอกจากนี้ ตัวเลขการว่างงานของสหรัฐที่เพิ่มขึ้น และตัวเลขการจ้างงานภาคการเกษตรต่ำกว่าคาดจะเป็นปัจจัยผลักดันให้ธนาคารกลางสหรัฐ (เฟด) น่าจะใช้นโยบายผ่อนคลายเชิงปริมาณรอบ 3 (QE 3) ระยะสั้นต่ำกว่า 1 ปี ออกมาเพื่อใช้เป็นเครื่องมือในการกระตุ้นเศรษฐกิจ 
“ประเมินว่ามีความเป็นไปได้ 75% ที่เฟดจะประกาศออก QE 3 สำหรับการประชุมในวันที่ 19-20 มิ.ย.นี้” นายวิศิษฐ์ กล่าว
นอกจากนี้ เงินเหรียญสหรัฐมีทิศทางอ่อนค่าในขณะนี้ สะท้อนให้เห็นว่านักลงทุนเริ่มย้ายการลงทุนจากสินทรัพย์ที่มีความปลอดภัยสูงเริ่มเข้าลงทุนในสินทรัพย์ที่มีความเสี่ยงสูง ดังจะเห็นได้ว่าราคาทองคำปรับเพิ่มขึ้นเป็น 1,600 เหรียญสหรัฐ จาก 1,500 เหรียญสหรัฐต่อออนซ์ ในระยะเวลารวดเร็วและให้จับตาราคาน้ำมันจะปรับตัวเพิ่มขึ้นเป็นสินทรัพย์ถัดไป
แหล่งข่าวจากวงการตลาดทุน เปิดเผยว่า การชุมนุมทางการเมืองจนกระทบต่อการประชุมของสภาอาจกระเทือนถึงเสถียรภาพทางการเมืองในอนาคต และการดำเนินงานตามนโยบายของรัฐบาลตามที่ได้สัญญาไว้ ซึ่งในที่สุดอาจจะกระทบต่อความสามารถทำกำไรของ บจ.จากการที่นโยบายรัฐถูกเลื่อนใช้ล่าช้ากว่ากำหนด เพราะปัจจุบันไม่สามารถดำเนินการตามนโยบายที่ให้ไว้หลายเรื่อง เช่น ความชัดเจนในการให้ประมูลใบอนุญาต 3จี ที่ผู้ประกอบการได้ตั้งงบและรอพัฒนาส่วนนี้มานาน แต่หากต้องถูกเลื่อนไปอีกคงเป็นเรื่องที่ไม่ดีแน่
นอกจากนั้น เหตุการณ์ที่เกิดขึ้นยังส่งผลกระทบไปยังการนำเสนอข้อมูล (โรดโชว์) ในต่างประเทศ ซึ่ง บจ.ต่างๆ มีกำหนดการเตรียมไปเสนอข้อมูลให้นักลงทุนต่างชาติฟัง แต่มักจะได้รับคำถามเรื่องความชัดเจนทางการเมืองและจะส่งผลกระทบต่อผลประกอบการ บจ. อย่างไรบ้าง 
“ไม่เข้าใจว่าทางผู้เสนอ พ.ร.บ.เพื่อการปรองดองฯ จะรีบเสนอพิจารณาเร็วไปทำไม มันยังไม่ใช่จังหวะที่ดี” แหล่งข่าวเปิดเผย
นายนรเชษฐ์ แสงรุจิ ประธานกรรมการชมรมวาณิชธนกิจ กล่าวในมุมส่วนตัวว่า จริงๆ คนไทยคงชินกับเรื่องการเมือง แต่บรรยากาศที่เกิดขึ้นตั้งแต่ให้ พ.ร.บ.ปรองดองฯพิจารณา เป็นเรื่องที่ไม่เหมาะสมทั้งสองฝ่าย ทั้งรัฐบาลและฝ่ายค้าน แต่เชื่อว่ายังไม่ส่งผลกระทบต่อตลาดหุ้น